ຊາວນາມີເບຍ ປ່ອນບັດ ເລືອກເອົາ ປະທານາທິບໍດີ ແລະ ສະມາຊິກ ສະພາແຫ່ງຊາດ
ຜູ້​ມີ​ສິດປ່ອນບັດ ຊາວນາມີເບຍທັງ​ໝົດ ຈຳນວນ 1 ລ້ານ 2 ​ແສນຄົນ ຈະ​ໃຊ້ ​ເຄື່ອງ​ຈັກ​ປ່ອນບັດອີ​ເລັກ​ໂທ​ນິກ​ ​ເປັນ​ເທື່ອ​ທຳ​ອິດ​ ​ໃນ​ວັນ​ສຸກ​ມື້​ນີ້.
ຊາວນາມີເບຍ ກຳລັງພາກັນໄປປ່ອນບັດ ໃນການເລືອກຕັ້ງ ເອົາ ປະທານາທິບໍດີ ແລະ ສະມາຊິກສະພາ ໃນວັນສຸກມື້ນີ້ ການປ່ອນບັດໃນມື້ນີ້ ແມ່ນຄາດກັນຢ່າງກວ້າງຂວາງ ວ່າ ພັກອົງກອນຂອງປະຊາຊົນ ໃນພາກຕາເວັນຕົກສຽງໃຕ້ ຫຼື SWAPO ທີ່ປົກຄອງປະເທດໃນປັດຈຸບັນ ຈະໄດ້ຮັບໄຊຊະນະ ຢ່າງງ່າຍດາຍ ຊຶ່ງພັກດັ່ງກ່າວ ແມ່ນໄດ້ຮັບໄຊຊະນະ ໃນການ ເລືອກຕັ້ງມາ ທຸກໆຄັ້ງ ນັບຕັ້ງແຕ່ ນາມີເບຍ ໄດ້ຮັບເອກະລາດ ຈາກອາຟຣິກາໃຕ້ ໃນປີ 1990 ບັນດານັກວິເຄາະກ່າວວ່າ ນາຍົກລັດຖະມົນຕີຄົນປັດຈຸບັນທ່ານ Hage Geingob ແມ່ນບຸກຄົນທີ່ ເກືອບວ່າແນ່ນອນແລ້ວ ທີ່ຈະໄດ້ເປັນປະທານາທິບໍດີ ຜູ້ຕໍ່ໄປຂອງປະເທດ ປະທານາທິບໍດີຄົນປັດຈຸບັນ ທ່ານ Hifikepunye Pohamba ຈະລົງຈາກຕຳແໜ່ງ ຫຼັງຈາກໄດ້ຮັບໜ້າທີ່ມາແລ້ວ 2 ສະໄໝ ນອກນັ້ນ ບັນດາຜູ້ມີສິດປ່ອນບັດ ຍັງຈະຕ້ອງເລືອກເອົາ ສະມາຊິກ ສະພາແຫ່ງຊາດ ຈຳນວນ 96 ຄົນອີກ ຜູ້ມີສິດປ່ອນບັດຊາວນາມີເບຍ ທັງໝົດຈຳນວນ 1 ລ້ານ 2 ແສນຄົນ ຈະໃຊ້ເຄື່ອງຈັກປ່ອນບັດ ອີເລັກໂທນິກ ເປັນເທື່ອທຳອິດ ໃນວັນສຸກມື້ນີ້ ນາມີເບຍ ເປັນປະເທດທີ່ມີສະຖຽນລະພາບ ທາງການເມືອງ ແລະໄດ້ຮັບຜົນປະໂຫຍດທີ່ ສຳຄັນໆ ຍ້ອນມີບໍ່ເພັດແລະທາດຢູເຣນຽມ ສຳຮອງຫຼາຍໆແຫ່ງ ແຕ່ພົນລະເມືອງຂອງປະເທດ ຍັງມີລະດັບຄວາມທຸກຍາກທີ່ສູງຢູ່ ພັກ SWAPO ເປັນພັກທີ່ໃຫຍ່ທີ່ສຸດໃນປະເທດ ແຕ່ໄດ້ຮັບການຕຳນິຕິຕຽນ ເພີ້ມຫຼາຍຂຶ້ນ ຍ້ອນ ການປະຕິຮູບກ່ຽວກັບເລື້ອງທີ່ດິນ ທີ່ຫລ້າຊ້າ ແລະ ມີການກ່າວຫາວ່າ ລັດຖະບານສໍ້ລາດບັງຫລວງ